
A különleges jogrend egy messzi-messzi galaxisban

Kulcsszavak: jogforrás; különleges jogrend; demokrácia hibernálása; jog és irodalom; Star Wars
Dolgozatomban egy aktuális témával, a különleges jogrenddel foglalkoztam. A kutatás nem pusztán a hagyományos értelemben vett jogintézmény bemutatására irányult, hanem igyekeztem egyveleget alkotni a jog és irodalom modern jogelméleti irányzatával is. Célom az volt, hogy bemutassam, miként jelenhet meg a jog egy irodalmi műben, valamint igazoljam, hogy hogyan szövi át a jogi gondolkodás még a fiktív világok működését is, ebből levonva következtetéseket a jogintézményre. A dolgozatban megjelenik a különleges jogrend, a jogforrások és különböző analógiák vizsgálata.
Kutatásomban szerepel egy történeti, elméleti rész, amelyben igyekeztem feltárni, hogy milyen gyökerei is vannak a ma ismeret különleges jogrendeknek, majd a jogintézmény általános jellemzőivel (különös tekintettel az alapjogokra, kontroll-mechanizumsokra) foglalkoztam.
Az általános bevezetőt követően a választott műben, George Lucas Star Wars univerzumában megjelenő jogi jelenségeket vizsgáltam. Ez alatt értem magát a különleges jogrendet (mint szükségállapot és mint hadiállapot), fiktív állam államberendezkedését, majd a dolgozat másik fő csapásvonalát a műben megjelenő különböző jogforrásokat (alkotmányt, rendeletet, parancsot).
Véleményem szerint dolgozatom nemcsak a (hadi) jogtudomány, hanem az irodalomtudomány szempontjából is értékes, hozzájárulva a két diszciplína közötti interdiszciplináris párbeszéd erősítéséhez, és reflektálva az aktuális gyakorlati aggályokra a különleges jogrendekkel kapcsolatban.
A különleges jogrend kérdésköre a jog és irodalmon belül még nem kutatott, így e feldolgozás unikalitása ebben rejlik. Kutatásommal ezt az irányzatot szerettem volna népszerűsíteni, egy olyan műben lévő események jogi aspektusainak bemutatásával, amely mind a hazai, mind a külföldi jogirodalomban kevéssé feltárt.



